2 Dikoronika 24 | Beibele Inthaneteng | Phetolelo ya Lefase le Lefsa
2 Dikoronika 24:1-27
24 Jehoashe o be a na le nywaga e šupago ge a thoma go buša,+ gomme o bušitše Jerusalema+ ka nywaga e masomenne. Leina la mmagwe e be e le Sibia wa go tšwa Beresheba.+
2 Jehoashe+ o ile a dira tše di lokilego mahlong a Jehofa+ mehleng ka moka ya ge moperisita Jehoyada a sa phela.+
3 Jehoyada a mo nyalela basadi ba babedi, gomme a ba tatago barwa le barwedi.+
4 Bjale ka morago ga moo Jehoashe pelong ya gagwe a rata kudu go mpshafatša ntlo ya Jehofa.+
5 A napa a kgoboketša baperisita+ le Balefi, a re go bona: “Eyang metseng ya Juda le kgoboketšeng tšhelete Isiraeleng ka moka, gore le lokiše+ ntlo ya Modimo wa lena ngwaga le ngwaga;+ lena le gateng mogato ka go akgofa tabeng ye.” Eupša Balefi ga se ba ka ba gata mogato ka go akgofa.+
6 Ka gona kgoši ya bitša Jehoyada wa moetapele, ya re go yena:+ “Go re’ng o sa ka wa kgonthišetša gore Balefi ba tliša lekgetho le lekgethwa leo le tšwago Juda le Jerusalema leo le laetšwego ke Moshe+ mohlanka wa Jehofa, e lego lekgetho le lekgethwa la phuthego ya Isiraele, bakeng sa tente ya Bohlatse?+
7 Ge e le mabapi le Athalia mosadi yo kgopo, barwa+ ba gagwe ba thubile ntlong ya Modimo wa therešo+ gomme dilo ka moka tše kgethwa+ tša ntlong ya Jehofa ba di gafetše Bobaali.”+
8 Ka gona kgoši ya ntšha lentšu gomme ba betla lepokisi la tšhelete+ ba le bea ka ntle kgorong ya ntlo ya Jehofa.
9 Ka morago ga moo ba ntšha taelo Juda le Jerusalema ka moka gore go tlišetšwe Jehofa lekgetho le lekgethwa+ leo Moshe+ mohlanka wa Modimo wa therešo a laetšego Isiraele kua lešokeng gore e le ntšhe.
10 Dikgošana+ ka moka le setšhaba ka moka ba thaba,+ ba tliša lekgetho le go le lahlela ka lepokising+ leo go fihla ge bohle ba ntšhitše lekgetho.
11 E be e re ka nako ya gona a tliše lepokisi le rwelwe ke Balefi+ pele ga kgoši, gomme gateetee ge ba bona gore go na le tšhelete+ e ntši, mongwaledi+ wa kgoši le mohlankedi wa moperisita yo mogolo ba be ba etla ke moka ba tšholla lepokisi leo, ba le kuka ba le bušetša madulong a lona. Ke kamoo ba bego ba dira ka gona letšatši le letšatši, moo ba ilego ba kgoboketša tšhelete e ntši kudu.
12 Ke moka kgoši le Jehoyada ba be ba e nea bao ba šomago+ tirelong ya ntlong ya Jehofa+ gomme bona ba thwala babetli ba maswika+ le ditsebi tša mošomo wa diatla+ bakeng sa go mpshafatša ntlo ya Jehofa,+ ba ba ba thwala le ba go šoma ka tšhipi le koporo gore ba lokiše ntlo ya Jehofa.+
13 Bašomi ba thoma mošomo,+ mošomo wa go lokiša wa tšwela pele ka diatla tša bona, gomme mafelelong ba emiša ntlo ya Modimo wa therešo ka mo e swanetšego go ema ka gona, ke moka ba e tiiša.
14 Gateetee ge ba feditše ba tšea tšhelete ka moka e šetšego ba e tliša go kgoši le go Jehoyada gomme ba dira dibjana tša ntlong ya Jehofa, dibjana tša go hlankela+ le tša go neela dibego, ba dira le dinwelo+ le dibjana tša gauta+ le tša silifera; ka mehla gwa dirwa dihlabelo tša go fišwa+ ntlong ya Jehofa matšatši ka moka a ge Jehoyada a sa phela.
15 Jehoyada a tšofala gomme a khora nywaga+ ya bophelo, mafelelong a hwa. O be a na le nywaga e lekgolo-masometharo (130) ge a ehwa.
16 Ka gona ba mmoloka Motseng wa Dafida gotee le dikgoši,+ ka gobane o be a dirile gabotse Isiraeleng,+ kudukudu go Modimo wa therešo le ntlong ya Gagwe.
17 Ka morago ga lehu la Jehoyada, dikgošana+ tša Juda di ile tša tla gomme tša khunamela kgoši. Ka nako yeo kgoši e ile ya di theetša.+
18 Ganyenyane-ganyenyane ba ile ba lahla ntlo ya Jehofa Modimo wa borakgolokhukhu ba bona ba hlankela dikota tše kgethwa+ le medingwana,+ moo Juda le Jerusalema di ilego tša galefelwa ke Modimo ka baka la molato wo wa tšona.+
19 Jehofa a romela baporofeta+ mo gare ga bona gore ba ba bušetše go yena; ba ile ba ba lemoša, eupša ba se theetše.+
20 Moya wa Modimo+ wa aparela+ Sakaria+ morwa wa moperisita Jehoyada,+ moo a ilego a ema pele ga setšhaba lefelong leo le lego godingwana, a re go sona: “Se ke seo Modimo wa therešo a se boletšego: ‘Go re’ng le tshela ditaelo tša Jehofa mola e le gore le go atlega le ka se atlege?+ Ka ge le tlogetše Jehofa, le yena o tla le tlogela.’”+
21 Mafelelong ba mo logela maanomabe+ gomme ba mo kgatla ka maswika+ ka lapeng la ntlo ya Jehofa ba laetšwe ke kgoši.
22 Kgoši Jehoashe ga se a ka a gopola botho bjoo Jehoyada tatago Sakaria a bego a mmontšhitše bjona,+ moo a ilego a bolaya morwa wa gagwe yoo e itšego ge a le kgauswi le go hwa a re: “Anke Jehofa a bone taba yeo gomme a go lefetše.”+
23 Ya re ge ngwaga o thoma,+ madira a Siria+ a rotoga a tla a lwa le yena,+ a šwahlela Juda le Jerusalema. A ile a bolaya dikgošana+ ka moka setšhabeng gomme dithebola tša ona ka moka a di romela go kgoši ya Damaseko.+
24 Ka gobane madira a Basiria a be a šwahletše+ ka banna ba sego kae, Jehofa o ile a gafela madira a mantši kudu+ a Juda seatleng sa ona, ka ge a be a tlogetše Jehofa Modimo wa borakgolokhukhu ba ona; Basiria ba ile ba ahlola Jehoashe.+
25 Ge ba tloga go yena (ka ge ba mo tlogetše a na le dintho* tše dintši),+ bahlanka ba gagwe ba ile ba mo logela maanomabe+ ka baka la madi+ a barwa ba moperisita Jehoyada;+ ba mmolaela bolaong bja gagwe gomme a hwa.+ Ke moka ba mmoloka Motseng wa Dafida,+ eupša ba se mmolokele mabitleng a dikgoši.+
26 Bao ba mo logetšego maanomabe šeba: Sabada+ morwa wa Shimeathe mosadi wa Moamoni le Jehosabadi morwa wa Shimiritha mosadi wa Momoaba.
27 Ge e le ditaba tša mabapi le barwa ba gagwe le dipolelo tše dintši tše mpe tše di boletšwego ka yena+ gotee le ditaba+ tša go tsošološwa ga ntlo ya Modimo wa therešo, šidile di ngwadilwe tlhathollong ya Puku+ ya Dikgoši. Ke moka Amatsia+ morwa wa gagwe a buša legatong la gagwe.
^ Goba, “malwetši.”
2 Dikoronika 24
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D24%26wtlocale%3DSE%26srcid=share⊂ject=Bala Beibele Inthaneteng